
Forord

I 2020 fikk vi en henvendelse fra forlagsredaktør Lars Aase, som lurte på om vi ville skrive en bok i miljøhistorie for studenter ved høyere utdanning. Den skulle være på norsk og gi studentene innsikt i sentrale problemstillinger knyttet til natur- og klimautfordringene. Vi hadde begge jobbet opp mot miljøhistoriske tema, hadde tid til å skrive, og da en av oss i tillegg fikk økonomisk støtte fra Norsk faglitterær forfatter- og oversetterforening til å innlede prosjektet, var det enkelt å si ja.

Bokens tittel, Naturforvandlinger, peker mot en faglig undring. Naturen fremstilles ofte som noe entydig og fast, en ramme for menneskelig liv og samfunn, eller som noe mennesker har konstruert symbolsk eller kulturelt. Ordet forvandling peker i en litt annen retning. Det betyr at noe omdannes til noe vesensforskjellig idémessig og/eller materielt. Nattverden forvandler brød og vin til Jesu legeme, mens biologiens metamorfose forvandler en larve til en sommerfugl. Natur og organismer kan forvandle seg selv, men også forvandles gjennom ekstern påvirkning eller ved å forbindes med noe annet. Forvandlingenes art, opphav og retning må derfor fastslås i hvert enkelt tilfelle. Denne boken forsøker å ivareta en åpenhet for naturforvandlingenes art – for hvem og hva som forvandler og forvandles.

Disse tankene ble videreutviklet i en seminarrekke ved NTNU (KULT), hvor det er tradisjon for kollektive samarbeidsformer i både undervisning og forskning. Tidlige manusutkast ble presentert ved ulike anledninger, og diskusjonene ga oss både ideer og inspirasjon. Ikke minst professor Stig Kvaals verdifulle innspill bidro til å spisse bokens i utgangspunktet alt for omfattende tematikk. Forlagsredaktør Aase fulgte prosjektet med entusiasme, støtte og gode innspill, og vi fikk nyttige kommentarer fra førsteamanuensis Håvard Brede Aven, som var fagkonsulent for boken.

Forfatterne har jobbet sammen i en årrekke. Faglig opererer vi i skjæringspunktet mellom miljøhistorie, teknologihistorie og vitenskaps- og teknologistudier (STS). Vi har sammen og hver for oss, initiert, ledet og deltatt i forskningsprosjekter, veiledet master- og doktorgradsstudenter og undervist på alle universitetsnivå. Både kolleger og studenter vi har møtt opp gjennom årene har bidratt med erfaringer, inspirasjon og innspill. Vi håper boken gir noe tilbake til alle som har inspirert oss på ulike måter i arbeidet.

Akademisk arbeid foregår aldri i et sosialt vakuum. Vi vil derfor også rette en stor takk til våre kjære for at de har holdt ut med oss i det daglige. Vi lover at vi nå skal forvandles tilbake til mennesker som ikke sitter foran dataskjermen og jobber hele tiden – i alle fall for en tid ...

Trondheim, september 2024

1
Naturforvandlinger

Sommeren 2024 stengte Miljødirektoratet over tretti norske elver for laksefiske. Direktør Ellen Hambro forklarte at det var for å «sørge for at det kommer nok gytefisk opp i elvene til at det blir nok lakseunger neste år til å føre bestanden videre».1 Representanter for organisasjonen Norske Lakseelver rykket ut og hevdet at dette var «krise for elvene», og konstaterte at det ville bli kostbart når laksefiskere avbestilte og ønsket refusjon for turer, fiskekort og overnattinger.2 Spekulasjonene om hvorfor så lite laks fant veien opp i noen av de beste lakseelvene i landet, startet med én gang. Handlet det om at laksen var litt forsinket i sin vandring, eller handlet det om at lakseoppdrett og menneskeskapte miljø- og klimaendringer var i ferd med å gjøre slutt på laksen?

Laksen som ikke møtte opp i elvene, brakte en rekke miljø- og natursaker frem i lyset. Disse ble fremstilt som «krise», men det var ikke nødvendigvis enighet om hvilken krise det var: en bestandskrise for laksen, en krise for elvene, laksefiskere eller turistindustrien som tjente penger på laksefisket? Det var heller ikke enkelt å vite hva eller hvem som var skyld i krisen. Laksen selv, oppdrettsnæringen eller mennesket i stort? Stengningen av lakseelvene og de proklamerte krisene viste slik hvordan en type natur griper inn i og berører så vel menneskeliv som kultur og samfunn. Kanskje er imidlertid perpleksiteten som oppsto da laksen ikke møtte opp, like interessant som å finne årsaken til krisen?

Naturforvandlinger med påfølgende kriseerklæringer og perpleksitet er overalt for tiden. I et intervju fra 2018 uttalte den franske antropologen Bruno Latour følgende: «Vi svømmer over av informasjon om den økologiske krisen – og nesten alt er globalt og grusomt. Nettoresultatet er total handlingslammelse. Le Monde trykket nylig en advarsel om klimaendringene, signert 15 000 forskere, i krigstyper over halve forsiden. Men hva skal du gjøre med dét? Hvor går du derfra?»3
 
Latour kritiserer her den medieskapte måten å beskrive og analysere miljø- og klimaproblemene på. Politikernes, forskernes og medias håndtering av miljøproblemene veksler mellom mørke dystopier og storslåtte utopier. Sultkatastrofer og månelandinger. Begge deler er lite produktivt for å forstå hva som skjer, og ikke minst for hvordan vi bør handle. Latour argumenterer for at miljøkrisene vi nå står overfor, ikke bare angår naturen, dyrene, klimaet og andre ikke-menneskelige fenomener, men også samfunnet, mennesket og ikke minst måten vi forstår verden på. Slik Latour beskriver det, er det en situasjon der det å finne «løsninger» på miljøproblemene fort kan skape nye, eller til og med større, utfordringer fordi vi ikke har noen idé om hvilket samfunn vi skal finne frem til.4
 
Den vitenskapelige revolusjon og moderniteten brakte med seg en tro på at det var mulig å oppdage og kjenne verden ved å samle inn naturobjekter, kategorisere dem og avsløre naturens sammenhenger. Dette, trodde modernitetens frontsoldater, ville gjøre det mulig å reorganisere naturen til menneskets beste. I dag ser vi konsekvensene av en slik reduksjonistisk tro på en total oversikt over naturen, miljøet, men også samfunnet. Jorden tørkes ut, hele landsbyer viskes bort av regnskyll, insekter og dyr dør. Latour tar derfor til orde for at vi må utvikle mer komplekse, inkluderende og produktive måter å skrive om økologiske kriser på. Heller enn å lansere en ny kanonisk og stor fortelling om hva verden består av, vil Latour at vi skal «gjenoppdage verden». Vi må «tenke samfunnet, allmenningene, byene på nytt», samtidig som vi ikke kan ta «naturen for gitt, som noe under føttene våre som vi kunne finne tilbake til og forbinde oss med».5
 
Slik vi leser dette intervjuet, og mange av Latours økologisk orienterte tekster, har det en dobbel klangbunn.6 Samtidig som han anerkjenner at vi står overfor enorme utfordringer med klimaendringer, tap av arter og ødelagte levemiljø, anser han det også som farlig å gripe til første og beste løsning. Vi må heller ta et oppgjør med de måtene vi har tenkt om og samhandlet med naturen på. Kjappe løsninger, uten dypere forståelse for hvordan våre vitenskaper, teknologier, samfunn og kulturer har vært sentrale i å produsere krisene, ender fort med å forsterke eksisterende utfordringer. Dermed må altså jakten på løsninger gå hånd i hånd med en gjenoppdagelse av verden og menneskets plass i den.

Denne boken forsøker ikke å løse natur-, miljø- eller klimaproblemene. Den har heller ikke anbefalinger om retning og virkemidler. Vi tror heller ikke at de utfordringene samfunnet strever med, lar seg løse på en enkel eller rask måte over natten. Selv om tiltak må settes i verk, trengs det et langsiktig, nøysomt og inkluderende arbeid der folkelig tilslutning, politikk og økonomiske og praktiske endringer må til på mange plan. Det denne boken vil gjøre, er å vise hvordan vi kan undersøke det arbeidet som gjøres med å etablere kunnskap om naturen, og hvordan denne kunnskapen brukes og endres over tid.

Det kunnskapsbegrepet som avvendes i denne boken, er ikke rent idéhistorisk, for oss er kunnskap og vitenskap forankret både kulturelt og teknologisk. Vitenskap er praksis som inkluderer kunnskapsobjekter, teknologier og ideer, og gjøres av mennesker som har kropp og kjønn, identitet og nasjonalitet. Vitenskapelig kunnskap kommer ikke som «rene pakker», men inngår i teknologi og kulturelle systemer. Kunnskapen står aldri alene, den er utviklet med, innvevd i og avhengig av de kulturelle, teknologiske og naturlige sammenhengene den er utviklet sammen med.7
 
Med det som utgangspunkt vil vi hevde at kunnskap er et sentralt element i forståelsen og håndteringen av de økologiske krisene. Ikke på den måten de moderne vitenskaps- og teknologioptimistene så for seg. For dem gjorde kunnskap om naturen det tilsynelatende mulig for mennesket å temme dyrene, kartlegge territorier, hente ut ressurser. I dag ser vi tydelig at den sterke, men naive troen på kunnskapen, og uviljen mot å diskutere dens begrensninger, gjorde oss blinde for konsekvensene av det som ble oppfattet som menneskets økende kontroll over naturen. I dag fremstår igjen kunnskapen som helt sentral for at vi i det hele tatt oppfatter at vi har økologiske kriser, og vi ser at flere debatter går i retning av vitenskaps- og teknologioptimisme.

I denne boken vil vi holde fast ved at kunnskap, vitenskap og teknologi er helt sentralt for å forstå vårt forhold til naturen, men da ikke som instanser som er utenfor historien, og som kan gi oss «sannheten» én gang for alle. Vitenskapen gir oss ikke et «gudeblikk» på situasjonen vi står i, men er aktivt med og former vår forståelse av den.8 Sånn sett blir vitenskapen både en måte å produsere informasjon på, som at det er mindre laks enn normalt i elvene, men også en form for performativ kulturell praksis som former vår forståelse av hva det er vi ser når vi ser på naturen og miljøet, eller en elv. Dette igjen kan bli utgangspunkt for hvordan vi handler, hvilke tiltak vi setter inn, og så videre. Dermed er det heller ingen grunn til å tro at samtidens vitenskap er fri for blindflekker når det gjelder vårt grep om naturen. Den vitenskapte naturen er sentral i analysen vår, snarere enn utgangspunktet for den.


Utforske, kontrollere og gjenoppdage

Naturforvandlinger, miljøproblemer og klimautfordringer er gjennom tidene beskrevet av mange. Hvem kunnskapsprodusentene var, hvordan viten ble skapt, og hvilke effekter den hadde, har endret seg mye i perioden vi skriver om. Da biskop i Trondhjem stift Johan Ernst Gunnerus besøkte sine prestegjeld i 1758, mottok han sognebarna, som brakte ham kulturminner, bergarter, fisk og dyr. Tingene ble lagret og senere utstilt i Katedralskolens lokaler. I 1760 stiftet Gunnerus sammen med Peter Friedrich Suhm og Gerhard Schøning, Det Kongelige Norske Videnskabers Selskab (DKNVS) i Trondheim. Akademiene var sentrale vitenskapsinstitusjoner før etableringene av høgskoler og universiteter i Norge på 1800-tallet. Gunnerus’ innsamlede materiale av insekter, blomster, dyr og gjenstander ble ervervet som gaver. Han ga bort eller solgte selv forskningsmateriale til andre i Norden. Den kjente naturforskeren Carl von Linné ga rosende omtale av sine kolleger ved DKNVS for deres vilje til å dele materiale. Akademiet avholdt møter og ga små bidrag til enkeltforskere. Gjennom tidsskrift bygget akademimedlemmene vitenskapen og folks kunnskap om den norske naturen.9
 
Et eksempel på den nære forbindelsen mellom vitenskap og kunnskap om naturen, og dens utnyttelse og kontroll, var en undersøkelse med 43 spørsmål som ble sendt ut til alle stiftsamtmenn i kongeriket Danmark-Norge i 1740-årene. Her ble de spurt om hvor mange folk det var i amtet, jordkvalitet, dyr, vanligste navn, og så videre. Undersøkelsen var et uttrykk for en voksende interesse for å kartlegge statens ressurser. Dette medførte en økende interesse for naturvitenskapelige tema.10 Akademiene ble etterfulgt av universitetene, som ble sentrale premissleverandører for konstruksjon og spredning av kunnskap om naturen. Der universitetene tidligere hadde vært humanistisk orientert mot emner som teologi og filosofi, ble nå emner som naturhistorie og botanikk sentrale. Her er det også verdt å nevne at botanikk sorterte under økonomi ved Universitetet i København. Ideen var at kunnskap skulle brukes for å kartlegge naturens mulige bidrag til statens økonomi.11
 
Det naturvitenskapelige gjennombruddet i Norge skjedde omtrent samtidig med nasjonalromantikkens gjennomslag i kunsten. Utover 1800-tallet laget norske malere en ny type storslåtte bilder av naturen. Andre malte dramatiske tablåer med rovdyr som angrep husdyrene på engen eller sledefølget på veg gjennom skogen. Johan Christian Dahl (1788–1857) gjenskapte i maleriet Fra Stalheim et dramatisk og voldsomt fjellandskap. Skipbrudd ved den norske kyst viste hvordan de voldsomme naturkreftene maser i stykker en lastskøyte som er strandet. Det vakre maleriet Hellefossen viste byggingen av en bro over et vilt fossestryk. Her er naturkreftene forsøkt temmet med sinnrike brokonstruksjoner. I bildene er folk ofte forsvinnende små i kontrast til den voldsomme og noen ganger truende naturen. Naturen var vakker, vill og utemmet, men samtidig noe som menneskene forsøkte å bruke.

Den vitenskapelige og kunstneriske innsatsen fikk også betydning for staten. Statlige tjenestemenn ble sendt ut av konge og etter hvert regjering for å lage oversikter over landets ressurser. Slike rapporter bidro ikke bare til å kartlegge landet, men også til å forme et offisielt språk for hvordan naturen skulle reguleres. Måten naturen ble beskrevet og håndtert på, varierte fra land til land, men hadde samtidig noen fellestrekk. Nytteaspekt ble vektlagt. For å bruke, og ikke bruke opp, måtte man ha oversikt og kontroll. Forstmenn, agronomer, statistikere og ingeniører bidro alle til å tallfeste, overvåke og kontrollere naturen. Slik kunne staten etter hvert drive en form for hushold med naturressursene som skulle sikre industrien råvarer og statens økonomi, samt kontroll over det som ble ansett som «periferier».12
 
Statens forsøk på å bestemme og håndtere naturen var mangesidig. Skogen ble mange steder utsatt for ødeleggende hogst, og sentralmyndighetene forsøkte å regulere ressursbruken, noe som kunne lede til lokal motstand. Andre ganger var det lokale klager som førte til endring.13 Etter langvarig konflikt mellom treforedlingsbedrifter og de som fisket i vassdrag, fordi bedriftene slapp ut avfall som fiskere mente skadet fisket, ble en lov mot forurensing av vassdrag vedtatt av Stortinget i 1877. Styringsforsøkene endret seg over tid etter som naturødeleggelsene endret karakter. Treforedlingsindustrien medførte en annen type utfordring enn prosessindustriens forurensinger.14 Tiltak og diskusjoner for å regulere naturbruk og -ødeleggelser fantes med andre ord lenge før problemene ble begrepsfestet som forurensing eller miljøproblemer.15
 
Etter 1950 skjøt mange trekk ved det moderne samfunnet fart, og mange snakker om en akselerasjon. Dette bildet er imidlertid ikke entydig. Sosiologen Hartmut Rosa viser at det ikke finnes noe enhetlig og universelt mønster som får alt til å gå fortere. Fra i dag vet vi at mye også går saktere, som bilkøene. Det var også mange fenomener som motsatte seg endring, eller gikk mye langsommere: å bli kvitt epidemier i motsetning til å lege sår eller benbrudd.16 For å sette det litt på spissen kan vi si at der enkelte ting akselererer, er det andre ting som øver motstand mot dette. Naturskapninger kan, som vi skal se i denne boken, gjøre seg synlige på overraskende måter og øve motstand mot ønsker om en stadig hurtigere utvikling.17
 
I Norge, som i resten av verden, la myndigheter til rette for industriutvikling, sentralisering og urbanisering. Den store utbyggingen av industrien medførte mer avfall og mer gift. Konsekvensene lot ikke vente på seg. I mange land ble industrisamfunnets plagsomme konsekvenser tydelige. Rachel Carson bok The Silent Spring fra 1962 varslet om at sprøytemidlene som ble brukt i et stadig mer industrialisert landbruk, skadet dyrelivet ved at giften samlet seg i toppen av næringskjedene. Boken ga samtidig et tydelig signal om de utfordringene industriens giftige substanser og forurensing brakte med seg.18 Ti år senere, i 1972, uttalte biologiprofessor Ragnhild Sundby at veps kunne erstatte sprøytemidler i bekjempelsen av skadedyr. I 1967 publiserte det norske magasinet Aktuell» en større reportasje med overskriften «Vannet som stinker - vannet som dreper». Dramatiske bilder viste mengder av død fisk som fløt i vannkanten. Etter hvert ble sakene flere.19
 
I Årdal hadde, som Kristin Asdal viser i boken Politikkens natur – Naturens politikk, for eksempel bøndene merket at kyr ble syke, og tidlig i 1950-årene ble det etablert at dette skyldtes fluorforgiftning fra det lokale aluminiumsverket.20 Mens naturen lenge hadde vært noe skremmende og påtrengende, men som med riktig kontroll kunne gi gode inntekter og dermed velferd, var det nå andre sanser som ble iverksatt når man så på naturen. Det nye miljøvernet spilte både på opplevelser og empati, og på vitenskapelige undersøkelsesmåter og teknikker.

Disse forholdene bidro til formuleringen av en ny type politikk. Denne politikken ble fanget opp på litt ulike måter. Miljøhistorikeren Peder Anker har i boken The Power of the Periphery: How Norway Became an Environmental Pioneer for the World pekt ut minst tre hovedlinjer i miljøkampen i Norge. Den første ble båret frem av økologene, det vil si naturvitere som biologen Ragnhild Sundby, som skrev om hvordan naturen selv kunne bekjempe skadedyr, eller skogforskeren Eiliv Dahl, som gjorde folk oppmerksomme på et nytt fenomen som han kalte sur nedbør, nemlig svovelforbindelser ført med vindene fra Europas industri. Naturviterne, men også ingeniører som spesialiserte seg på forurensingsproblemer, ble sentrale aktører da Norsk institutt for luftforskning (NILU) og Norsk institutt for vannforskning (NIVA) formulerte de nye sammenhengene mellom natur og samfunn.21
 
En annen innfallsvinkel sto økofilosofene, representert av Arne Næss, Sigmund Kvaløy Setreng og Nils Faarlund, for. Næss lanserte dypøkologien, som ble en motsetning til «den grunne teknokratiske økologien», som for eksempel den norske Jørgen Randers sto for i Roma-klubbens verdenskjente bok Limits to Growth.22 Denne linjen inn i denne problematikken handlet om å skape mer økologiske alternativ til industrisamfunnets overforbruk og ødeleggelse. Filosofene fant dette i de enkle samfunnene på avsidesliggende steder i Nepal. Samfunnsviteren Ottar Brox fant likevektssamfunnene mye nærmere og viste til den nordnorske fiskerbonden som levde det diversifiserte livet som både bonde og fisker.23 Var det mulig å etablere slike enkle, miljøtilpassede levesett også i Norge?

Samtidig med oppkomsten av sektorinstituttene og en miljøekspertise, og det som kan kalles en modernitetskritisk miljøbevegelse, ble det i statsapparatet produsert en økende mengde policydokumenter, tekster i grenseland mellom politikk og fag, som tok for seg utfordringene man sto overfor. Verken hos økofilosofene og livsstilskritikerne, eller i policy-kretser, ble naturen fremstilt som en ren ressurs. Det som i økende grad kom til syne, var den sårbare naturen som måtte vernes fra samfunnets grenseløse vekst.24 Noe forble imidlertid likt: Også den sårbare naturen fordret kontroll.

Mens denne bokens første del handler om et kunnskapsprosjekt og den vitenskapte naturen som sprang ut av det, er den andre delen viet til naturens industrialisering og det kontrollprosjektet som fulgte med. Disse to delene henger sammen. Kunnskapen la grunnlaget for industrialiseringen og den økte kontrollen over naturen, og industrialiseringen la grunnlaget for vår samtids økologiske kriser. Dette blir for alvor tydelig i bokens tredje og siste del. Her vil vi se nærmere på hvordan den vitenskapte og industrialiserte naturen ikke lot seg kontrollere. Global oppvarming og menneskeskapte klimaendringer viser en natur som slår tilbake med ville stormer, issmelting og tørke. Her blir det igjen tydelig at vi aldri egentlig kjente eller kontrollerte naturen fullt ut. Vi er kort sagt inne i en periode der vi må gjenoppdage naturen og menneskets plass i, eller med, den, slik Latour foreslår.



Naturen i historien

At naturen har en historie, er vanskelig å overse i våre dager. I år 2000 publiserte for eksempel biologen Eugene F. Stoermer og meteorologen Paul Crutzen en artikkel der de argumenterte for et nytt geologisk tidsavsnitt de kalte antropocen. De hevdet at den holocene epoken var over, og at vi nå var i en epoke der mange av jordas prosesser er påvirket av menneskelig aktivitet.25 Antropocen-begrepet ble fort omdiskutert, både i naturvitenskapen og human- og samfunnsvitenskapene. Begrepet ble kritisert for å forenkle og avpolitisere natur- og miljøutfordringene og skjule hvem det er som egentlig står for dem. Det er ikke hele menneskeheten slik begrepet antyder, men relativt små og velstående deler av menneskeheten som har størst effekter.26 Begrepet ble da også avvist av en komité av geologer som skulle avgjøre om vi faktisk hadde gått over fra holocen og til antropocen.27 Antropocen-begrepet bringer likevel frem viktige trekk ved moderne samfunns forhold til natur, og det viser hvordan natur og samfunn må forstås som tett sammenvevde fenomen.

At naturen har en historie som er tett sammenvevd med samfunnets historie, er imidlertid ikke noe nytt. Naturhistorie var et av utgangspunktene for moderne naturvitenskap. Geologer kartla geologiske epoker, biologer studerte livets og artenes utvikling, og fysikere forsøkte å forstå jordens og universets tilblivelse. Også i historiefaget har man i lang tid vært opptatt av natur og miljø. Ett eksempel er den franske Annales-skolen, hvor blant annet Lucien Febvre og kolleger som Fernand Braudel, Marc Bloc og Emmanuel Le Roy Ladurie søkte å bringe inn naturen i historieskrivingen.28 Mange knytter disse historikerne til spørsmålet om de langsomme forandringene («long duree») i naturen, slik som isbreers utvikling og tilbaketrekning.29 I dag videreføres denne typen historie i for eksempel klimahistorie, som bruker naturvitenskapen som utgangspunkt for å forstå samvirket mellom natur og samfunn.30
 
Lignende tanker var også sentrale i den amerikanske miljøhistorien. Donald Worster har kategorisert miljøhistorisk forskning i tre nivåer: det økologiske, det sosioøkonomiske og idénivået. Forskning som tok opp det økologiske nivået, fokuserte ifølge Worster på selve naturen, næringskjedene og kulturlandskapet. Historikere med et sosioøkonomisk utgangspunkt var mer opptatt av produksjonsformer, økonomisk organisering og teknologisk tilpassing til naturforhold. Dette er på mange måter en klassisk politisk historie brukt på et nytt tema, naturressursene. Samfunnet er en ytre kraft som virker inn på naturen. Mennesket er noe utenfor naturen. Når det gjelder idénivået, handler det om nettopp menneskers forståelser av naturen og hvordan disse har endret seg over tid, samt hvilke verdier som har fulgt med disse ideene. Typiske verk innen denne tradisjonen vil være idéhistorisk anlagt.31
 
Også i Norge kom natur og miljø inn i historiefaget på litt ulike måter. Det store nordiske ødegårdsprosjektet i 1970- og 80-årene er et eksempel. Dette prosjektet skulle kartlegge nedleggingen av gårdsbruk i senmiddelalderens Norden. Som del av dette prosjektet ga Jørn Sandnes og Helge Salvesen ut boken Ødegardstid i Norge. Her er det ikke bare avfolkning og pest som diskuteres, men også klimatiske endringer og driftsomlegginger i landbruket. I denne boken er man dermed opptatt av hvordan naturen virker inn på samfunnet/kulturen.32 Også Kåre Lunden har i bøker som Biletet av fortida tatt inn lignende perspektiv og undersøkt ressursforbruk og forurensing i fortiden.33 Arne Nedkvitne og Kjell Haarstad har også gitt interessante bidrag som viser hvordan natur og miljø ble tatt inn i historieskrivingen.34
 
Det som kanskje mest kjennetegner denne formen for miljøhistorie, er at den i stor grad er orientert mot hvordan naturen har påvirket menneskelige samfunn og deres utvikling. Her blir naturen en form for betingelse for samfunnet og dets utvikling. Eller naturen blir noe som påvirkes av samfunnet. I begge disse formene for miljøhistorie settes naturen opp som noe annet enn samfunnet og kultur. Den blir motsatsen til samfunnet og kulturen. Vi kan si at denne formen for historieskriving lener seg på en realistisk naturforståelse der naturvitenskapen etablerer kunnskap om naturen som historikeren så kan bruke i sine fremstillinger av samfunnsutvikling.

Å bruke naturen som motsats til samfunn har blitt problematisert på flere måter. William Cronon viste for eksempel hvordan motsetningen mellom natur og kultur var problematisk i den amerikanske miljøhistorien. Der hadde man hatt en tendens til å anse det amerikanske landskapet som natur før europeerne inntok kontinentet. Slettelandskapet med beitende bison ble slik ansett som urørt natur. Cronon viser at dette er problematisk fordi det jo var mennesker og samfunn der før europeerne, og disse satte sine avtrykk på landskapet. Slettelandskapet med beitende bison var egentlig et kulturlandskap skapt av mennesker som brukte ild for å fjerne gressarter som var uspiselige for bisonen. Slik lagde de områder å jakte i. Ideen om den urørte naturen som en motsats til samfunnet kunne på denne måten legitimere rasistiske forestillinger der europeerne hadde kultur, men de amerikanske urbefolkningene ble ansett som natur.35
 
I en periode var det også en rekke mer filosofisk anlagte diskusjoner omkring selve naturbegrepet og den dikotome forståelsen av natur og kultur. Her ble naturbegrepet problematisert på ulike måter, men en linje i kritikken gikk ut på om man i det hele tatt kunne snakke om natur som en motsats til kultur. I en periode gikk naturbegrepet nærmest ut av bruk i deler av kultur- og samfunnsvitenskapene, og i den grad man tok det inn i sine studier, handlet det først og fremst om å vise hvordan andre led under en naiv forståelse av begrepet. Viktige poeng som kom ut av slike debatter, var imidlertid det at det ikke nødvendigvis finnes en direkte, urepresentert natur som er uberørt av mennesker.36
 
Cronon har da også problematisert miljøhistoriens tre nivåer slik Worster så dem for seg. I boken Natures Metropolis vever han sammen land-skapenes historie med land- og skogbruksindustriens utvikling og viser hvordan dette endret natur, så vel som samfunn og menneskelige verdier. Her blir menneskene en del av den naturen som beskrives, samtidig som de former den. I artikkelen «The Uses of Environmental History» skriver Cronon at vår forståelse av naturen er konstruert nettopp fordi vi gjennom å leve av og i naturen former den og utvikler tolkninger av den, samtidig som den naturligvis bidrar til å forme våre bilder av oss selv og våre samfunn.37 Det er et viktig poeng som også vi forfølger. Våre bilder av naturen, også naturvitenskapens bilder er derfor tids- og kontekstavhengige. Lignende ideer har fått gjennomslag også i norsk miljøhistorie.38
 
Vi følger Cronon i hans påpekning av at naturen er en menneskeskapt kategori som så å si virker tilbake på menneskesamfunnet. Samtidig har vi et noe annet utgangspunkt i det tverrfaglige feltet for vitenskaps- og teknologistudier, medberegnet retningen som omtales som feministisk teknovitenskap.39 Her har man vært opptatt av å vise hvordan vitenskapen har vært helt sentral i å konstruere ulike versjoner av natur. Ulike vitenskaper lager ulike representasjoner av naturen, som av og til blir tatt for gitt og dermed naturalisert.40 Senere har feltet for teknologi- og vitenskapsstudier vist hvordan spesifikke naturer gjør seg og blir gjort gjeldende i det som lett kan tenkes på som rent menneskelige anliggender. Her nærmet man seg altså natur som noe som stadig er i endring, og som ikke er en motsetning til det menneskelige, det kulturelle eller det sosiale. Heller enn den rene natur, skriver den amerikanske forskeren Donna Haraway om «naturkulturer» der natur og kultur til stadighet veves sammen i nye og ofte overraskende mønster.41 Vi kan si at i STS-feltet vokste det frem en interesse for den historiserte naturen heller enn naturen som historisk kraft.

Mye norsk miljøhistorie plasserer seg i dag i skjæringspunktet mellom miljøhistorie, teknologihistorie og vitenskapsstudier (STS). Kristin Asdals arbeider knyttet til naturens politikk har inspirert andre lignende prosjekter i Norge, for eksempel Håkon B. Stoklands doktorgrad om norsk ulveforvaltning og de «politiske teknologiene» som skal gjøre ulven regjerlig.42 Kjetil Fallan har i et større prosjekt vist hvordan design, arkitektur og økologi har blitt forsøkt knyttet sammen.43 May-Brith Ohman Nielsen og hennes kolleger har publisert bredt om bruk av gift i naturen, og andre miljøhistoriske tema.44 Det kanskje mest ekspansive miljøhistoriske miljøet i Norge, The Greenhouse, har de senere tiårene vært drevet av Dolores Jørgensen og Finn Arne Jørgensen ved Universitetet i Stavanger.45 Videre har en rekke norske historikere som for eksempel Yngve Nilsen og Håvard Brede Aven vist hvordan teknologer, teknologi og industri påvirker våre forståelser av og interaksjoner med natur, mens andre, som Peder Anker, har utforsket den norske miljøtenkningens historie.46
 
Vårt utgangspunkt i denne boken er at vi ønsker å vise frem noen av de naturkulturene som har blitt skapt og har bidratt til å forme Norge fra midten av 1700-tallet til i dag. Ved å forsøke å unngå dikotome beskrivelser av forholdet mellom natur og kultur vil vi heller rettet søkelyset mot det relasjonelle i menneskenes samvær med naturen. Hvem former, og hvem blir formet? Hvem driver og blir drevet? Dette er spørsmål som ikke kan besvares en gang for alle, men som må studeres i konkrete saker og empiriske studier. Særlig vil vi trekke frem dette med at natur og samfunn er samskapte fenomener, at naturskapninger ikke passivt blir underlagt menneskelig kontroll, men kommer med stadige små overraskelser, samt at både natur og samfunn må betraktes som fenomener i stadig endring, som sentralt. La oss se litt nærmere på hvordan dette former vår inngang i denne boken.



Naturen som prosjekt

I boken New Natures beskriver Dolores Jørgensen bruken av utrangerte skip og oljeplattformer som kunstige rev på Californiakysten. Dette skulle blant annet øke fiskebestandene. Tilsvarende forsøk i Nordsjøen ble diskutert, men ikke iverksatt på grunn av bunnforhold, fiskeslag, politisk motstand og manglende økonomisk støtte. Dette forteller at naturen er ulik mellom kontinenter og i ulike land, men også at naturen konseptualiseres på ulikt vis av aktører som miljøaktivister, myndigheter og industriaktører i ulike land. Jørgensen viser at våre forståelser av naturen er konstruert. Naturen er ikke én, men forskjellig alt etter hvilke aktører som ser på den, undersøker den og som tilrettelegger tiltak.47 Det er ofte uenighet om hva som er problemet, og hvordan man skal reparere det. Noe som ikke minst kommer av at vi ikke er enige om hvor vi skal, slik vi har vist at Latour påpekte tidligere i denne introduksjonen.

Natur, så vel som samfunn, har gjennom tidene vært preget både av stabilitet og store endringer. Et eksempel på det er hvordan menneskesamfunnet har endret seg fra ca. 1800, der en stor del av Norges befolkning levde av landbruk og fiske på en eller annen måte, og til i dag der vi er såkalte «kunnskapsarbeidere» i et «postindustrielt samfunn». Ifølge Latour, og mange andre, kan man omtale 1800- og deler av 1900-tallet som «det sosiale prosjektets» tid. Da handlet det om å modernisere produksjon og arbeid, men også om å løfte folk ut av fattigdom og sikre folkehelsen. Dette fordret at man bygget hygieniske menneskelige miljø. For en tid tenkte man lite på hvordan dette ville innvirke på naturen og det videre miljøet, som ble en form for bakgrunn og ressursreserve for arbeidet.

I løpet av 1900-tallet ble det klart at den nye velstanden i vestlige land som Norge hadde konsekvenser i form av forbruk av naturressurser, forurensing og miljøødeleggelse. Nytt for siste halvdel av 1900-tallet var derfor at «det sosiale prosjektet» ble supplert av et økologisk prosjekt som handlet om å også ivareta det videre miljøet.48 Der samfunnsvitere og humanister har hatt en tendens til å legge mye vekt på «det sosiale prosjektet», har dets økologiske konsekvenser og oppkomsten av et supplerende økologisk prosjekt fått mindre oppmerksomhet.

I vår tid blir det dermed svært tydelig at heller enn å danne et stabilt og uforanderlig bakteppe for menneskenes skiftende historier har naturen vært i stadig endring. Meteornedslag og istider har i perioder lagt jorden nesten øde. Hvilke livsformer som har eksistert, har vært i stadig endring. Alt dette før mennesket entret fortellingen om jorden. Samtidig er det ingen tvil om at mennesket har bidratt til å forme jorden og dens skapninger.49 I science fiction-litteratur og blant fremtidsutopier der mennesket koloniserer andre planeter, har begrepet terraforming fått et visst gjennomslag. Dette peker på en innsats for å gjøre hittil ubeboelige planeter levelige for mennesker ved å manipulere deres atmosfære, biologiske sammensetning og så videre, en form for planetær ingeniørkunst.50
 
Som den amerikanske kjønns- og vitenskapshistorikeren Donna Haraway har påpekt, trenger ikke begrepet å handle om domestisering av andre planeter. Hos henne blir begrepet en måte å beskrive hvordan jordas arter, ikke bare mennesket, har formet landskap og klima på.51 Det er ingen tvil om at mennesket spiller en viktig rolle i den stadige formingen av naturen og dens sammensetning. Det er antageligvis enklest å få øye på de negative eksemplene. Arter som geirfuglen ble for eksempel klubbet ned og satt til livs av sultne sjøfolk, og finnes nå kun i museumsmontre.

I dag ser vi en akselererende ødeleggelse av planeten med reduksjon av uberørte områder og biomangfold. Her kan vi føye til at mennesker gjennom alle tider har påvirket naturlandskapet og livet for de skapningene som bodde der. Urfolk på det vi i dag kjenner som det nordamerikanske slettelandskapet, var helt sentrale i å gjøre dette til et slettelandskap ved å sette fyr på busker og uspiselige vekster for å lokke bisonflokker dit. Noe som gjorde at visse typer gress ble dominerende. Slik var prærien terraformet allerede da de første europeerne kom dit.52
 
Ofte tenker vi at naturen blir utsatt for menneskelig aktivitet. Altså at naturen er passiv mottaker eller offer for menneskelig virksomhet. Samtidig vet vi jo også at natur og landskap er i stadig endring uten menneskelig medvirkning. Nordsjørenna utenfor norskekysten vitner om en katastrofe som ødela bosetningene på Doggerland, det vi dag kjenner best som Doggerbank i Nordsjøen.53 Mindre dramatiske eksempler på hvordan naturskapninger bidrar til terraforming, finner vi i bakteriene. Disse skapningene har eksistert i millioner av år, og er helt sentrale for produksjon av oksygen på jorda og å legge til rette for senere liv.54
 
Tankene om hvordan naturen på en og samme tid både er påvirket av mennesker og påvirker oss, er ikke nødvendigvis enkle å forene, da selve naturbegrepet har flere betydninger. Det kan for eksempel både peke på konkrete steder, fenomener eller ting, men også på noe opprinnelig, autentisk eller upåvirket. Ser man på natur som noe opprinnelig eller autentisk, havner man fort i et perspektiv der mennesket ses som noe som er utenfor naturen, og som påvirker den. I innledningen viste vi til Latour, han peker på det åpenbare, men ignorerer ofte faktum, at naturen selv har betydelig påvirkning på menneskenes liv.55 Naturen er ikke et passivt bakteppe for menneskelig liv som lar seg betrakte og bruke, den overrasker, yter motstand eller slår tilbake. Det er dette vi senere i boken vil snakke om som «små overraskelser», effekter av handling som skaper nye mangeartede forbindelser. Overraskelsene var vanskelige, ofte umulige, å forutse da handlingen fant sted. Og med den akselererende innvirkningen mennesket har på naturen, blir motstanden og overraskelsene større. Det nye er altså ikke at vi og andre skapninger terraformer, men skalaen vi gjør det i.56
 
Dermed skulle det da også være mulig å skrive en historie om hvordan menneske og natur er samskapte størrelser. Mennesket har utvilsomt vært helt sentralt for å konstruere diskurser om naturen som har formet hvordan vi forstår den, men også dens materielle sammensetning har blitt påvirket av hvordan vi har handlet mot den. Videre har naturen ofte fått tilskrevet identiteter enten som stabilt bakteppe for menneskets historie, som en ressursbank eller som noe sårbart som må beskyttes. Og ikke minst har vi etablert såkalte naturlige ordener som igjen har blitt benyttet som speil når vi har utformet våre samfunn, våre levevis og så videre.57 Dette betyr da også at naturen har spilt en stor rolle i hvordan menneskene har forstått seg selv og formet egne livsbetingelser. Denne naturen, både den fortolkede og den overraskende, preger hvor vi bor, vår politikk og hvordan vi ser på fremtiden, uten at det betyr at den på noen enkel måte determinerer hvordan vi lever.



Vitenskapen og teknologiens betydning for naturforvandlinger

I denne introduksjonen har vi gjentatte ganger vist hvordan vitenskap og teknologi har hatt betydning ikke bare for hvordan vi har utnyttet naturen, men også for hvordan vi har forstått den. Tenk for eksempel på de store teknologiske systemene som har blitt bygget for å utvinne, distribuere og forbruke energi.58 Historiske studier av elektrisitetssystemet har en tendens til å underspille dets kobling til natur og miljø, men som vist av Richard White i The Organic Machine har de fleste teknologiske systemene vi omgås, også en miljøhistorie.59 I dag har det da også igjen blitt tydelig at vi med de teknologiske systemene har fått store utfordringer. Som vist av historikeren Thomas P. Hughes har flere av systemene vi i dag arbeider for å endre, fått «momentum». Dvs. at de har blitt så integrerte med samfunnets mange funksjoner at de vanskelig lar seg endre selv i lys av klimaendringer og miljøødeleggelser. Norske eksempler kan være «bilsystemet» eller «oljesystemet».60
 
Her er det nærliggende å peke på de store energisystemene som har preget den perioden vi behandler. Vannkraften og de samfunnsformasjonene som ble bygd rundt den, utgjorde en form for «hydroelektrisk kompleks» som ble tilpasset den gryende industristaten, men som samtidig la viktige premisser for levesett og samfunn mellom 1900 og i dag.61 Et nytt stort system kom til Norge da man fant olje i Nordsjøen i 1969. Dette ble utgangspunkt for forskning, offentlige institusjoner og industri.62 På 2000-tallet ble særlig det oljeindustrielle kompleks gjenstand for spørsmål knyttet til bærekraft og klima. Mye forskning, også den samfunnsvitenskapelige, er i dag knyttet til spørsmål om hvordan man kan få til endring, eller overganger, i disse eksisterende teknologiske systemene.63
 
Mange teknologiske systemer har en tydelig kobling til naturen. De utnytter og omdanner natur til for eksempel kraft, mat og så videre, men er også sentrale i å forme vår forståelse av naturen som noe som kan endres og tilpasses. Her spiller også vitenskapen en stor rolle. Vi kan for eksempel tenke på bevisstheten om at vi har pågående global oppvarming. Denne kunne vanskelig eksistert uten et internasjonalt orientert forskningsnettverk som samkjører målinger og data, samt lager simuleringer og modeller for fremtidig utvikling. Bildet av en stadig varmere planet er et produkt av avansert teknovitenskap, og man kan stille spørsmål ved om det i det hele tatt kunne eksistert før datamaskinenes og globaliseringens tidsalder.64
 
Vitenskapen og teknologien er derfor dypt integrerte med fortidige og samtidige miljø på flere måter. De er også tungt inne i miljøpolitikken og forvaltningen. Innenfor teknologi- og vitenskapsstudiene har man hentet inspirasjon fra Michel Foucaults studier av «governmentality» for å beskrive hvordan politikk på en rekke områder, fra skole- til helsevesen, har brukt vitenskapelig kunnskap og avansert teknologi for å kontrollere og styre på avstand.65 I norsk sammenheng er det særlig Kristin Asdal som har tematisert dette. Hun viser i Politikkens natur – Naturens politikk hvordan «små verktøy» som registrerings- og tallteknologier, samt byråkratiske verktøy, er helt sentrale for å gjøre miljøsaker tilgjengelige for politikk, men også for å gjøre miljøpolitikken virksom.66
 
Styringsteknologier kan være ting som standarder, normer eller lover, men også mekanismer som er satt opp for å registrere hendelser og fenomen, eller å utføre standardiserte oppgaver. Den norske ulvebestanden forvaltes for eksempel ved hjelp av genetiske analyser og etablering av såkalte ulvesoner og bestandsmål. Som vi diskuterer senere i denne boken, er dette eksempel på hvordan teknologi og vitenskap er helt sentralt for å skape regjerlig natur, men også for hvordan vi mennesker forstår denne naturen.67 De som har ansvaret for Trondheims drikkevannsforsyning, må forholde seg til 58 EØS-godkjente standarder for at dagens drikkevannsforsyning kan godkjennes. Det er disse som forteller om vannet er drikkbart eller ikke.68 Dette viser at teknologiene ikke bare muliggjør forbedringer, men bidrar til å automatisere og fjernstyre kontroll og tiltak.

Her kan vi igjen trekke inn Latour. Han viser til en grunnleggende sammenheng mellom mennesker og ikke-mennesker. Som et eksempel viser han hvordan fenomener som for eksempel hull i ozonlaget, den vitenskapelige kunnskapen om dem, de teknologiene som brukes for å måle dem, henger sammen med den samfunnsmessige diskursen rundt slike naturfenomener. De muliggjør etablering av forbindelser og bidrar til stadig nye beskrivelser av sammenhengen mellom dem. Noen ganger kan de også bidra til tiltak som lar en bryte sammenhenger, som den mellom KFK-gassene og ozonlaget. Dette kan leses som et argument for å forflytte blikket fra å undersøke og registrere naturen som den er, til å heller se på hvordan den enhver tid blir konstruert og vedlikeholdt. Kort sagt, hvordan folk lager og håndterer natur.

I vår bok vil vi trekke dette et skritt lenger. På hvilke måter beskriver, tilpasser og håndterer vi både våre bilder av naturen og måten vi bruker dem på, samtidig som vi bruker naturen aktivt i vår konstruksjon av oss selv og våre samfunn? På hvilke måter ble naturen en del av nasjonsbyggingsprosjektet på 1800-tallet? På hvilke måter passet en lydig og ordnet natur til de interessene som arbeidet for industrisamfunnet? På hvilke måter gjorde vår samtids natur seg gjeldende i nye typer miljøpolitikk, og hvordan ble den fortolket i de mange innovasjonsprosjektene som skulle redde klimaet? Disse spørsmålene illustrerer vårt poeng om at naturen inngikk i ulike prosjekter i periodene vi beskriver.

Som denne gjennomgangen viser, vil vi bruke elementer fra miljø- og teknologihistorie samt vitenskaps- og teknologistudier (STS) i vårt forsøk på å skrive en norsk miljøhistorie. Felles for disse retningene er en forståelse av fenomener som dynamiske, formbare og konstruerte. På samme måte som samfunnet er naturen i kontinuerlig endring. Arbeidet som inngår i disse stadige endringsprosessene, kan avdekkes ved å se på hvem som sto for bidragene, hvilke posisjoner de hadde, og hvilke måter og verktøy som anvendes for å studere menneske–natur-relasjoner. I Frankensteins dilemma skriver Håkon With Andersen og Knut Holtan Sørensen at det lenge kun var naturvitere som kunne mene og forklare hva naturen var, og hvordan den fungerte. Naturvitenskapen har heller ikke vært beskjeden når det gjelder å analysere og forklare samfunnet.69
 
Samtidig som vi nærmer oss naturen slik vi kjenner den, eller møter den som noe konstruert og menneskeskapt, og som endres idet vi forflytter den inn i vitenskapelige laboratorier og rapporter, lager teknologiske system og gjør den til gjenstand for kontroverser og politisk behandling, vil vi legge vekt på at naturen selv ofte overrasket dem som gjorde seg til «naturens stemmer». Dette gjorde den ved å reagere på uventede måter, inngå i ukjente sammenhenger og berøre samfunnet på måter man ikke overskuet. Samtidig som vi er opptatt av de «små verktøyene» som gjør det mulig å se, kjenne og noen ganger styre natur, er vi også opptatt av de «små overraskelsene» som kommer i kjølvannet av intervensjoner i ulike naturer. Den naturen vi søker å skrive frem, er sånn sett ikke en ferdig oppdaget natur, men en natur underveis og i bevegelse. Denne boken søker snarere å skrive en humanistisk historie som lar oss gjenoppdage de stadig nye hybridene av natur og samfunn som vi inngår i og er med på å skape.



Bokens oppbygging og innhold

Denne boken beveger seg gjennom tre århundrer, fra midten av 1700-tallet og frem til i dag. Vår fremstilling kan deles inn i tre faser/perioder. Den første fasen har vi satt til å begynne med de endringene som ga oss den vitenskapte naturen. Dette kunnskaps-, opplysnings- og nasjonsbyggingsprosjektet endret karakter ved industrialiseringens gjennombrudd i siste halvdel av 1800-tallet og særlig etter 1900. Del to handler derfor om profesjonalisering og administrativ tilpassing til stadig nye krav om rasjonalisering som både samfunn og natur gjennomgikk i det tjuende århundret. Denne forvandlingen skjedde i samspill med modernitetens tvilling, kontrollprosjektet. I bokens tredje og siste del, som strekker seg fra siste halvdel av 1900-tallet til i dag, beskriver og diskuterer vi hvordan industrialiseringens konsekvenser gjør seg gjeldende i politikk og det videre samfunnet. Her møter vi en paradoksal situasjon der det kan virke som en empatisk og nær forståelse av naturen og dens skapninger bryter krefter med en stadig mer fjernstyrt og globalt regulert natur.



Oppdagelser og nasjonsbygging

I siste halvdel av 1700-tallet finner vi et samfunn som har endret seg mye, det finnes mange begreper og navn på det som skjedde da. Norge var fortsatt mest et bondesamfunn, men både byvekst og de produktive aktivitetene var i ferd med å endre dets karakter. Noen historikere beskriver det som skjedde gjennom 1700- og særlig 1800-tallet, som «det store hamskiftet». Bøndene oppga selvbergingshushold, og salgsjordbruk ble etter hvert den dominerende driftsformen.70 I samme periode bedret kosthold og folks helse seg, dødeligheten avtok og folketallet økte sterkt. 1800-tallet var også preget av nasjonale ideer som fikk innpass i alle sektorer av samfunnet, og satte sitt preg på nordmenns tanker om naturen.71
 
Periodens vitenskap var innhyllet i en forståing av naturen som noe som kan oppdages, ordnes og (ut)nyttes. Tidens vitenskapsmenn kartla og beskrev, og drev ofte en form for landnåm på fjerne kontinenter. Fridtjof Nansen og Roald Amundsen var nasjonsbyggere samtidig som de utførte betydelige forskningsoppgaver. Nasjonal oppdaging ble også, som vi skriver i kapittel 2, utført av naturviterne Michael og Georg Ossian Sars. De registrerte, tilpasset og promoterte ny kunnskap om naturen. I overgangen til det moderne Norge fikk man samtidig et skiftende sett av kunnskapsinstitusjoner: Akademiene eksisterte allerede, og senere ble universitetene steder hvor naturkunnskapen kunne forankres. Som vi skal se, falt denne oppbyggingen av kunnskapen om naturen sammen med myndighetenes behov for og evne til å regulere den. Også denne tiden hadde sine naturutfordringer i form av strid om eierskap og kontroverser om forurensing og overforbruk av naturressurser. Alt på 1600-tallet ble skogen langs kysten og i nærheten av gruvedrift uthogd.72 I dette kapittelet følger vi noen av 1700-, 1800- og 1900-tallets vitenskapsfolk og natursaker. Sentralt i kapittelet står marinbiologen Trygve Braarud og hans forskerkarriere.

De norske distriktene og utkantene var ikke bare preget av den nye nasjonalfølelsen, men drevet frem av nyttetenkning. Statsmyndighetene, først de danske og siden norske, kartla og åpnet for økt bruk av villmarka og etter hvert utbygging av vannkraft. Den storstilte utbyggingen av vassdragene ga mengder av billig elektrisk kraft. Den ble brukt til å produsere cellulose, metallegeringer og kjemiske produkter. I kapittel 3 beskriver vi hvordan natur med vitenskapens bidrag ble omskapt til et vellykket kommersielt produkt som verden ikke kunne få nok av, kunstig fremstilt gjødsel. Lenge ble vannkraften forstått som næringsutvikling og et vellykket eksempel på hva som kunne skje når teknologien og vitenskapens menn fikk fikle med naturen, men også den vannkraftproduserte elektrisiteten ble etter hvert utgangspunkt for landskapsforøding og rasering av natur.



Modernisering og kontroll

Dampmaskinene, tekstilindustrien og elektrisiteten er alle kjennetegn ved det moderne norske industrisamfunnet. De ble utgangspunkt for velstand og velferd. Naturen ble da ikke lenger noe utvendig og fremmed, men stadig sterkere innvevet i det moderne samfunnets utvikling. Den temmede naturen ga inntekter, arbeidsplasser og samfunnsøkonomi. Mellom 1900 og 1970, og særlig etter 1950, var det økonomisk vekst og velferd som preget den politiske retorikken. I kapittel 4 beskriver vi fremveksten av industrisamfunnet og hvordan det nyttiggjorde seg mennesker og andre naturressurser, siden hvordan utslipp og røyk fra fabrikker også ble skremmende og utfordrende.

Hjørnesteinsbedrifter og storindustri, men kanskje like mye byenes ekspansjon skapte andre behov. Så lenge folk hadde bodd et stykke fra hverandre, hadde det ikke vært noe problem, men nå ble kloakken samlet i stadig større utslipp. Urenset kloakk som rant rett ut i fjorder og elver, skapte et akutt behov for utslippsløsninger slik at byenes bekker, vassdrag og fjorder ikke ble forpestet. Det rene drikkevannet og stinkende utslipp og naturtilstander som måtte balanseres og kontrolleres, er noe vi skriver om i kapittel 5. Igjen møter vi marinbiologen Braarud og hans kolleger, men nå var det samfunnsmessige flaskehalser som sto på agendaen. Oslofjorden, og senere Mjøsa, skapte utfordringer av dimensjoner.

I løpet av 1970-årene ble det etablert organisasjoner og institusjoner som skulle håndtere miljøutfordringene. I kapittel 6 ser vi mer konkret på hvordan statens sentralmyndighet bygde et nytt departement for «ressursene». Først som en utfordrer for Finansdepartementet, siden et mer beskjedent departement som måtte finne en plass mellom de etablerte departementene. Etter det gir vi et bilde av hvordan miljøorganisasjonene håndterte de økende miljøproblemene.

Norges Naturvernforbund (Naturvernforbundet), Framtiden i våre hender (FIVH) og Samarbeidsgruppene for natur- og miljøvern (snm) bevegde seg på forskjellige arenaer og prøvde på hver sin måte å redde en sårbar og truet natur. På hvilke måter greide disse organisasjonene, samt myndighetsorganet Miljøverndepartementet, å påvirke det som skjedde i 1970-årene?

Samtidig som enkelte var opptatt med å forsøke å håndtere industrisamfunnets konsekvenser, ble velstanden tydelig for stadig flere. Bilen var fra starten et eventyr på hjul, men kun for de velstående. Den ble tidlig et middel for å oppleve naturen. Naturen fra bilvinduet var en annen enn lokalsamfunnets og byenes natur. Senere la den også grunnlaget for campinglivets velordnede natur. Utover i 1970-årene ble bilen symbolet på forbrukersamfunn og miljøødeleggelse. Den ble ofte miljøorganisasjonenes syndebukk når vekstsamfunnets grimme sider skulle males ut. Hva skjedde siden? I kapittel 7 følger vi bilen fra det industrielle og inn i dagens post-industrielle samfunn. Med det vil vi vise frem hvordan denne teknologien inngikk i storsamfunnets syn på og regulering av naturen.

I kapittel 8 følger vi opp et tidligere tema. Da vi skrev om industriens rolle for forurensningene, stoppet vi i 1980-årene. I dette kapittelet ser vi på hvordan diskusjoner om industriforurensning fra egen og utenlandsk industri ble et tema i dagens norske klimadebatt. Svovelskyer over landet startet det som ble kalt sur nedbør. Det var svovel- og nitrogenholdige utslipp som ble ført med atmosfærens jetstrømmer og sluppet ned som svovelsyre i Norge og Sverige. Denne utfordringen ble lenge ignorert, men ble etter 1960 plukket opp av meteorologer og forskere. Hvordan ble luftforurensingen konstruert som en samfunnsmessig utfordring? Hvordan forsøkte først nasjonale og siden internasjonale aktører å håndtere disse utfordringene?



Fragmentering og hybridisering

Etter 1990 ser det ut som om ambisjonene om et rasjonelt ordnet samspill mellom samfunn og natur svekkes. Utfordringene ble i denne perioden større, og naturen fremsto som stadig mer uforutsigbar. Samtidig var det politiske landskapet i endring både fordi nye aktører gjorde seg gjeldende i miljøpolitikken, men også fordi den gamle orden orientert mot «det sosiale prosjektet» syntes å slå sprekker. I denne perioden ble ikke bare godene av naturutnyttelse et felleseie, men også problemene ved dette. Vi undersøker derfor hva som skjedde da naturen gjorde sin gjenkomst på måter som noen, men ganske få, hadde forutsett, og ideen om en kontrollert og regulert natur fikk seg et alvorlig skudd for baugen.

I kapittel 9 viser vi hvordan ulven som var blitt utryddet i industrialiseringens tidsalder, ble gjeninnført, med de utfordringene det skapte. I industrialiseringens epoke var ulveforvaltning enten skuddpremie eller fredning. Hvilke nye mekanismer og kontrakter måtte underskrives for å drive forvaltning av et dyr som hadde vært borte fra norsk jord lenge, og som fremdeles kunne medføre store utfordringer for dem som drev i landbruket?

Utover i 1980- og 1990-årene ble miljøbevegelsen mer fragmentert. Det var heller ikke lenger utbygging av vannkraften, men tilgangen til Nordsjøens rikdommer som ble bakteppet for de nye miljøorganisasjonenes virke. I kapittel 10 undersøker vi floraen av miljøorganisasjoner og hvordan den endret seg. Samarbeidsgruppene for natur- og miljøvern ble oppløst, mens Naturvernforbundet fikk organisatoriske tilskudd. Natur og Ungdom (NU) viste seg aksjonsvillig og brukte media på nye måter. Bellona og Zero var svært forskjellige fra de klassiske naturvernerne, og både protesterte og samarbeidet med stat og industri. Bellona og Zero la også frem løsninger som industrien eller staten kunne bruke. Extinction Rebellion, derimot, er fortsatt kompromissløse aktivister. Hvilke roller kom alle disse til å spille, og hva betydde det for forholdet mellom samfunn og natur, og hvordan de kunne blandes sammen?

Stadig oftere står politikere, miljøvernere og vitenskapsfolk overfor dilemmaer som oppstår i møtet mellom olje- og klimapolitikk. Kapittel 11 handler om hvordan naturen ble håndtert under nye energistrategiske betingelser. En opplevd energimangel satte press på arbeidet med nye «bærekraftige» energiformer. I dette kapittelet ser vi hvordan en i utgangspunktet god og ønsket energiteknologi, vindkraft, ble redefinert flere ganger, og ikke alltid ble som man hadde tenkt. Her ser vi ulike naturer, og kanskje enda mer ulike politikker som settes i spill. Nettopp i skjæringspunktet mellom klima og natur oppsto det en rekke dilemmaer. På den ene siden var vindturbiner viktige for å minke utslippene av klimagasser, på den andre medførte det nedbygging av natur og samiske reinbeiteområder.

I kapittel 12 ser vi hvordan naturen igjen ble et viktig tema i miljøkampen, men da på en annen måte enn det gamle naturvernet hadde sett for seg. Tap av biomangfold seilte opp som et miljøproblem sidestilt med klimasaken. Det skulle vise seg at dette skapte utfordringer i en tid da nettopp klima hadde blitt sett på som det overordnede miljøpolitiske problemet. I bokens siste kapittel, kapittel 13, ser vi nærmere på hvordan menneskets tukling med naturen og dens skapninger kan sies å ha endret ikke bare naturen, men også våre samfunn. Ved å se på noen av konsekvensene ved temmingen av oppdrettslaksen søker vi å vise hvordan vi nå kan sies å leve i og med en antropocen natur, med de overraskelser og uforutsigbarheter det medfører.

